《视旱田赋呈上元簿杨明卿》
宋代·张伯子

输蹄旦旦风尘表，入眼群山青未了。
刺藤迎日子先红，荞麦得霜花渐老。
丛祠诡怪画村疃，古寺骞腾出林杪。
征衫多次逐飞鸢，下檐有时随宿鸟。
初晴得去恨迟迟，独夜不眠忧悄悄。
公如老骥暂伏枥，我类游鳞终屈沼。
一朝王事有期会，百里民情同探讨。
详于禹贡辨等级，明似离娄烛幽眇。
高依丘垄或微收，低近陂塘翻尽槁。
凶荒有数合均一，报应于中又分晓。
不能究实害非浅，倘使从宽恩岂小。
兹行到处欲春风，批放莫教分数少。